CELEX: 52016PC0678
Language: hr
Date: 2016-10-17
Title: Prijedlog ODLUKE EUROPSKOG PARLAMENTA I VIJEĆA o mobilizaciji pričuve za nepredviđene izdatke za 2017.

EUROPSKA KOMISIJA
            Bruxelles, 17.10.2016.
            COM(2016) 678 final
            Prijedlog
            ODLUKE EUROPSKOG PARLAMENTA I VIJEĆA
            o mobilizaciji pričuve za nepredviđene izdatke za 2017.
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               Uredbom Vijeća (EU, EURATOM) br. 1311/2013 od 2. prosinca 2013. kojom se uspostavlja višegodišnji financijski okvir za razdoblje 2014. – 2020.
                  1
                („Uredba o VFO-u”) omogućuje se mobilizacija pričuve za nepredviđene izdatke od maksimalno 0,03 % bruto nacionalnog dohotka 28 država članica EU-a kao instrument za slučaj krajnje nužde kojim se omogućuje reakcija na nepredviđene okolnosti. U okviru tehničke prilagodbe VFO-a za 2017.
                  2
                na temelju članka 6. Uredbe o VFO-u utvrđen je apsolutni iznos pričuve za nepredviđene izdatke za 2017. od 4496,8 milijuna EUR.
            
            
               U skladu s člankom 13. Uredbe o VFO-u i nakon što je ispitala sve mogućnosti za financiranje dodatnih i nepredviđenih potreba za preuzete obveze, Komisija predlaže da se pričuva za nepredviđene izdatke za 2017. mobilizira u iznosu od 2150,6 milijuna EUR radi dopune odobrenih sredstava za obveze koje se odnose na rashode iz naslova 3. Sigurnost i građanstvo i naslova 4. Globalna Europa u općem proračunu Europske unije za financijsku godinu 2017. iznad gornje granice obveza u iznosu od 2578 milijuna EUR, odnosno 9432 milijuna EUR, u sadašnjim cijenama.
            
            
               U skladu s točkom 14. Međuinstitucionalnog sporazuma od 2. prosinca 2013. između Europskog parlamenta, Vijeća i Komisije o proračunskoj disciplini, o suradnji u vezi s proračunskim pitanjima i o dobrom financijskom upravljanju
                  3
               , Komisija je analizirala mogućnosti preraspodjele znatnih iznosa u okviru postojećeg proračuna. U skladu s člankom 13. stavkom 3. Uredbe o VFO-u Komisija predlaže da se povećanje gornje granice rashoda u naslovima 3. i 4. nadoknadi na sljedeći način: 
            
            
               2017.: 850 milijuna EUR iz nedodijeljene razlike koja je na raspolaganju do gornje granice rashoda u naslovu 2. Održivi rast: Prirodni resursi i 514,4 milijuna EUR iz nedodijeljene razlike koja je na raspolaganju u naslovu 5. Administracija.
            
            
               2018.: 570 milijuna EUR iz nedodijeljene razlike koja je na raspolaganju u naslovu 5. Administracija.
            
            
               2019.: 216,2 milijuna EUR iz nedodijeljene razlike koja je na raspolaganju u naslovu 5. Administracija.
            
            
               Ovim je prijedlogom obuhvaćen iznos od 1164,4 milijuna EUR za koji je Komisija još u početnom nacrtu proračuna za 2017.
                  4
                predložila mobilizaciju pričuve za nepredviđene izdatke za naslov 3., a taj se prijedlog sada povlači i zamjenjuje ovim prijedlogom.
            
            
               Ovom je prijedlogu prethodio prijedlog Komisije da se za naslov 3. mobilizira cijeli iznos instrumenta fleksibilnosti
                  5
                koji je na raspolaganju za 2017. (530 milijuna EUR).
            
            
               
            
               2.OBRAZLOŽENJE MOBILIZACIJE
            
            
               2.1.UVOD 
            
            
               2.1.1.
                     Naslov 3. – Sigurnost i građanstvo
            
            
               Unutarnja dimenzija migracijske, izbjegličke i sigurnosne krize financira se iz naslova 3. iz Fonda za azil, migracije i integraciju (FAMI) i Fonda za unutarnju sigurnost (ISF) te specijaliziranih agencija kao što su Frontex, EASO, eu-Lisa i Europol. Vijeće je 2016. donijelo novi instrument za pružanje hitne pomoći u Uniji kojim će se  hitna pomoć humanitarne prirode nastaviti pružati tijekom 2017. kao odgovor na trenutačni priljev izbjeglica i migranata u Uniju. 
            
            
               Gornja granica rashoda u naslovu 3. u 2017. na razini je 2578 milijuna EUR u sadašnjim cijenama. Sredstva za preuzete obveze odobrena za naslov 3. u proračunu za 2016. iznose 4052 milijuna EUR, za što je bilo potrebno mobilizirati sva raspoloživa sredstva instrumenta fleksibilnosti u iznosu od 1506 milijuna EUR iznad gornje granice u naslovu 3. u skladu s člankom 11. stavkom 2. Uredbe o VFO-u.
            
            
               Komisija predlaže mobilizaciju cijelog iznosa instrumenta fleksibilnosti do godišnje gornje granice od 530 milijuna EUR koji je na raspolaganju za 2017. kako bi se potrošnja povećala iznad gornje granice rashoda u naslovu 3.
            
            
               Međutim, proračunska sredstva potrebna za rješavanje posljedica migracijske, izbjegličke i sigurnosne krize jednako su visoka u 2017. kao što su bila u 2016. Komisija je, kao svoj strateški odgovor, predložila širok raspon strukturnih mjera koje se odnose na sigurnost i upravljanje vanjskim granicama, reformu zajedničkog europskog sustava azila, integraciju i povratak. 
            
            
               Rashodi iz naslova 3. koji se odnose na migracije, izbjeglice i sigurnost čine više od 70 % ukupnih rashoda do gornje granice. Komisija je pozorno ispitala sve mogućnosti za preraspodjelu i predlaže smanjenje razine odobrenih sredstava (u odnosu na financijsko programiranje) za hranu i hranu za životinje te za mehanizam za civilnu zaštitu. No manevarski je prostor ograničen zbog ograničenih programa i novih uvjeta, kao što su nove hitne mjere u području zdravlja bilja koje su Uredbom o hrani i hrani za životinje predviđene za 2017. Zbog toga je preraspodjelom odobrenih sredstava u okviru naslova 3. moguće pokriti samo mali postotak dodatnih potreba koje se odnose na migracije i izbjeglice.
            
         
         
            
               Stoga se proračunske potrebe mogu zadovoljiti samo mobilizacijom pričuve za nepredviđene izdatke. Njezina se mobilizacija može u potpunosti nadoknaditi u 2017. jer su na raspolaganju razlike sredstava u drugim naslovima. 
            
            
               Odgovarajuća odobrena sredstva za plaćanje osigurat će se u okviru gornje granice plaćanja za 2017., stoga nema potrebe za mobilizacijom pričuve za nepredviđene izdatke za plaćanja.
            
            
               
            
               2.1.2.
                     Naslov 4. – Globalna Europa
            
            
               Komisija je 7. lipnja 2016. objavila komunikaciju o uspostavi novog Okvira za partnerstvo s trećim zemljama u okviru Europskog migracijskog programa
                  6
               , koja se temelji na Akcijskom planu iz Vallette
                  7
                i rezultatima dijaloga o migracijama vođenih na visokoj razini i paktovima
                  8
                s nekoliko prioritetnih partnera, za što će biti potrebna dodatna financijska sredstva. Ti su paktovi prilagođeni svakoj zemlji korisnici i njihov je kratkoročni cilj ponuditi izbjeglicama i potencijalnim migrantima bolje uvjete za budućnost kako bi ostali u blizini svojih domova i izbjegli opasna putovanja. U tom je smislu potrebno posebno žurno djelovati s obzirom na velik broj migranata koji su izgubili život pokušavajući prijeći put od Sjeverne Afrike do obala Europe. 
            
            
               Da bi se taj cilj ostvario u roku koji je usklađen s potrebnim brzim djelovanjem, osobito s prioritetnim partnerima, Komisija predlaže dodatnih 750 milijuna EUR obveza za Instrument za razvojnu suradnju (DCI) i Europski instrument za susjedstvo (ENI). Konkretno, cilj je da se Europski instrument za susjedstvo (ENI) iskoristi za podršku sredozemnim zemljama kao što su Libanon, Jordan, Tunis i Libija, ali i da se s pomoću Instrumenta za razvojnu suradnju (DCI) uklone glavni uzroci migracija pružanjem pomoći zemljama supsaharske Afrike i Azije.
            
            
               Komisija je u cilju uklanjanja glavnih uzroka migracija pokrenula i Europski fond za održivi razvoj (EFOR) uspostavom jamstva EFOR-a i Jamstvenog fonda EFOR-a. Komisija predlaže da se u razdoblju 2017. – 2020. Jamstvenom fondu EFOR-a dodijeli 750 milijuna EUR, od čega 400 milijuna EUR iz Europskog razvojnog fonda (ERF) u razdoblju od četiri godine, 100 milijuna EUR iz ENI-ja u razdoblju 2017. – 2020. (od čega 25 milijuna u 2017.) te 250 milijuna EUR odobravanjem sredstava za obveze (i plaćanja) u 2017.
            
            
               Prijenosom 13,8 milijuna EUR rashoda za tri posebna predstavnika Europske unije koja imaju dvojnu ulogu iz naslova 4. u proračun Europske službe za vanjsko djelovanje (naslov 5.) stvara se odgovarajuća razlika do gornje granice rashoda u naslovu 4. Ta se razlika može najprije iskoristiti za djelomično pokriće dodatnih i nepredviđenih potreba u iznosu od 1 milijarde EUR iz tog naslova, kako je navedeno u dokumentu br. 1 o izmjeni nacrta proračuna za 2017.
                  9
               , prije nego se pričuva za nepredviđene izdatke iskoristi za pokriće preostalog iznosa (986,2 milijuna EUR). Komisija predlaže da se dio (200 milijuna EUR) tog preostalog iznosa nadoknadi iz pričuve koja je u 2017. na raspolaganju u naslovu 2. Održivi rast – Prirodni resursi, nakon čega preostala pričuva iznosi 439,3 milijuna EUR; preostali dio (786,2 milijuna EUR) nadoknadio bi se iz pričuve iz naslova 5. Administracija u 2018. (570 milijuna EUR) i 2019. (216,2 milijuna EUR). Takvim se nadoknađivanjem u najvećoj mjeri osigurava nešto manevarskog prostora za djelovanje u budućim nepredviđenim okolnostima. 
            
            
               
            
               2.2.PRIČUVA ZA NEPREDVIĐENE IZDATKE KAO INSTRUMENT ZA SLUČAJ KRAJNJE NUŽDE
            
            
               Člankom 13. stavkom 1. Uredbe o VFO-u pričuva za nepredviđene izdatke definira se kao instrument za slučaj krajnje nužde kojim se omogućava reakcija na nepredviđene okolnosti. U nacrtu proračuna za 2017. Komisija predlaže upotrebu cijele nedodijeljene razlike do gornje granice preuzetih obveza u naslovima 3. i 4. nakon ispitivanja svih mogućnosti za preraspodjelu u okviru tih naslova. 
            
            
               S obzirom na mobilizaciju cijelog iznosa instrumenta fleksibilnosti u nacrtu proračuna za 2017. (530 milijuna EUR), mobilizacija pričuve za nepredviđene izdatke za 2017. na razini od 2150,6 milijuna EUR jedini je dostupan instrument kojim se može premostiti jaz između razine gornje granice rashoda iz naslova 3. i 4. u 2017. i dodatnih nepredviđenih potreba procijenjenih za 2017. 
            
            
               2.3.UTJECAJ NEPREDVIĐENIH OKOLNOSTI NA PRORAČUN U 2017.
            
            
               Iako je migracijska, izbjeglička i sigurnosna kriza započela 2015., njezin utjecaj i posljedice i dalje se svakodnevno šire. Zbog političkih odluka u trećim zemljama o prihvaćanju izbjeglica na njihovom državnom području te otvaranju i zatvaranju granica teško je predvidjeti dugoročni razvoj situacije u tom području. Zbog promjenjivosti i nepredvidljivosti krize opravdano je iskoristiti pričuvu za nepredviđene izdatke iz naslova 3. i 4. kao instrument za slučaj krajnje nužde za rješavanje nepredviđenih posljedica migracijske, izbjegličke i sigurnosne krize.
            
            
               3.NADOKNADA PRIČUVE ZA NEPREDVIĐENE IZDATKE RAZLIKAMA DO GORNJE GRANICE U OKVIRU VFO-a 
            
            
               Člankom 13. stavkom 3. Uredbe o VFO-u propisuje se da se iznosi povučeni iz pričuve za nepredviđene izdatke u cijelosti nadoknađuju razlikama za tekuću ili naredne financijske godine.
            
            
               U skladu s člankom 13. stavkom 4. Uredbe o VFO-u iznosi za nadoknadu ne upotrebljavaju se dodatno u kontekstu VFO-a kako se ne bi prekoračile ukupne gornje granice za odobrena sredstva za obveze i plaćanja određene za tekuću i buduće financijske godine u okviru VFO-a. Stoga se pri mobilizaciji pričuve za nepredviđene izdatke za odobrena sredstva za obveze u 2017. iz naslova 3. i 4. i s njome povezanim nadoknađivanjem mora poštovati ukupna gornja granica za obveze za razdoblje 2017. – 2020. 
            
            
               Komisija predlaže da se za nadoknadu iskoriste sredstva za rashode do gornje granice iz naslova 3. i 4. u četiri sljedeća obroka tijekom razdoblja 2017. – 2020.: 
            
            
               2017.: 
            
            
               850 milijuna EUR iz nedodijeljene razlike koja je na raspolaganju do gornje granice rashoda iz naslova 2. i 
            
         
         
            
               514,4 milijuna EUR iz neraspodijeljene pričuve koja je na raspolaganju do gornje granice rashoda iz naslova 5.
            
            
               2018.: 570 milijuna EUR iz nedodijeljene razlike koja je na raspolaganju do gornje granice rashoda iz naslova 5.
            
            
               2019.: 216,2 milijuna EUR iz nedodijeljene razlike koja je na raspolaganju do gornje granice rashoda iz naslova 5.
            
            
               Nakon nadoknade, u naslovu 2. do gornje će granice preostati još 439,3 milijuna EUR, a u naslovu 5. u 2017. neće postojati razlika do granice rashoda. Prema procjenama indikativnog financijskog programiranja, predloženom nadoknadom u 2018. i 2019. u naslovu 5. preostat će još najmanje 100 milijuna EUR.
            
            
               Ukupna gornja granica preuzetih obveza za cijeli VFO ostat će nepromijenjena.
            
            
               4.DODATNI ELEMENTI 
            
            
               Europski parlament i Vijeće podsjećeni su da se ova Odluka mora objaviti u Službenom listu Europske unije prije objave proračuna Europske unije za 2017., u skladu sa zadnjom rečenicom članka 13. stavka 1. Uredbe o VFO-u.
            
            
               Prijedlog
            
            
               ODLUKE EUROPSKOG PARLAMENTA I VIJEĆA
            
            
               o mobilizaciji pričuve za nepredviđene izdatke za 2017.
            
            
               EUROPSKI PARLAMENT I VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Međuinstitucionalni sporazum od 2. prosinca 2013. između Europskog parlamenta, Vijeća i Komisije o proračunskoj disciplini, o suradnji u vezi s proračunskim pitanjima i o dobrom financijskom upravljanju
                  10
               , a posebno njegovu točku 14. drugi stavak,
            
            
               uzimajući u obzir prijedlog Europske komisije,
            
            
               budući da: 
            
            
               (1) Člankom 13. Uredbe Vijeća br. 1311/2013
                  11
                utvrđena je pričuva za nepredviđene izdatke od maksimalno 0,03 % bruto nacionalnog dohotka Unije. 
            
            
               (2) U skladu s člankom 6. Uredbe (EU, Euratom) br. 1311/2013 Komisija je izračunala apsolutni iznos te pričuve za nepredviđene izdatke za 2017.
                  12
               
            
            
               (3) Nakon što su ispitane sve ostale mogućnosti da se financijski odgovori na nepredviđene okolnosti u okviru gornjih granica rashoda za 2017. u naslovima 3. Sigurnost i građanstvo i 4. Globalna Europa utvrđenih višegodišnjim financijskim okvirom (VFO) i nakon što je predložena mobilizacija instrumenta fleksibilnosti za naslov 3. VFO-a u cijelom iznosu od 530 000 000 EUR koji je na raspolaganju u 2017., potrebno je mobilizirati pričuvu za nepredviđene izdatke kako bi se povećanjem odobrenih sredstava za obveze u naslovima 3. i 4. VFO-a u općem proračunu Europske unije za financijsku godinu 2017. iznad gornje granice tih naslova odgovorilo na potrebe koje proizlaze iz migracijske, izbjegličke i sigurnosne krize.
            
            
               (4) Budući da je situacija vrlo specifična, ispunjen je uvjet krajnje nužde iz članka 13. stavka 1. Uredbe (EU, Euratom) br. 1311/2013.
            
            
               (5) Kako bi se vrijeme potrebno za mobilizaciju pričuve za nepredviđene izdatke svelo na najmanju moguću mjeru, ova bi se Odluka trebala primjenjivati od početka financijske godine 2017.,
            
         
         
            
               DONIJELI SU OVU ODLUKU:
            
            
               Članak 1.
            
            
               Za opći proračun Unije za financijsku godinu 2017. mobilizira se pričuva za nepredviđene izdatke kako bi se osigurao iznos od 1 164 380 960 EUR odobrenih sredstava za obveze iznad gornje granice za obveze u naslovu 3. višegodišnjeg financijskog okvira Sigurnost i građanstvo te iznos od 986 230 000 EUR odobrenih sredstava za obveze iznad gornje granice za obveze u naslovu 4. višegodišnjeg financijskog okvira Globalna Europa.
            
            
               Članak 2.
            
            
               Odobrena sredstva za obveze u iznosu od 2 150 610 960 EUR mobilizirana iz pričuve za nepredviđene izdatke za financijsku godinu 2017. nadoknađuju se od 2017. do 2019. razlikom iz sljedećih naslova:
            
            
               (a)2017.:
            
            
               i. naslov 2. Održivi rast – prirodni resursi: 850 000 000 EUR
                  ii. naslov 5. Administracija: 514 380 960 EUR
            
            
               (b)2018.: naslov 5. Administracija: 570 000 000 EUR
            
            
               (c)2019.: naslov 5. Administracija: 216 230 000 EUR.
            
            
               Članak 3.
            
            
               Ova Odluka stupa na snagu na dan objave u Službenom listu Europske unije.
            
            
               Primjenjuje se od 1. siječnja 2017.
            
            
               Sastavljeno u Bruxellesu
            
            
               
                  Za Europski parlament
                        Za Vijeće
               
               
                  Predsjednik
                        Predsjednik
               
            
         
         
            
                  
                     (1)
                  SL L 347, 20.12.2013., str. 884.
               
               
                  
                     (2)
                  COM(2016) 311, 30.6.2016.
               
               
                  
                     (3)
                  SL C 373, 20.12.2013., str. 1.
               
               
                  
                     (4)
                  COM(2016) 314, 30.6.2016.
               
               
                  
                     (5)
                  COM(2016) 313, 30.6.2016.
               
               
                  
                     (6)
                  COM(2016) 385, 7.6.2016.
               
               
                  
                     (7)
                  http://www.consilium.europa.eu/en/meetings/international-summit/2015/11/11-12
               
               
                  
                     (8)
                  
                  
                        Paketi za provedbu novog okvira za partnerstvo prilagođeni svakoj zemlji. Kratkoročni je cilj potaknuti izbjeglice da ostanu u blizini svojih domova i izbjegnu opasna putovanja.
                  
               
               
                  
                     (9)
                  COM(2016) 679 final, 17.10.2016.
               
               
                  
                     (10)
                  SL C 373, 20.12.2013., str. 1.
               
               
                  
                     (11)
                  Uredba Vijeća (EU, Euratom) br. 1311/2013 od 2. prosinca 2013. kojom se uspostavlja višegodišnji financijski okvir za razdoblje 2014. – 2020. (SL L 347, 20.12.2013., str. 884.).
               
               
                  
                     (12)
                  Komunikacija Komisije Vijeću i Europskom parlamentu od 30. lipnja 2016. o tehničkoj prilagodbi financijskog okvira za 2017. u skladu s kretanjima BND-a (COM(2016) 311 od 30. lipnja 2016.).